מתקפות סייבר שמובילות לפוטין

ניסינו להבין במהלך הביקור מה בעצם מפחיד כל כך את הליטאים. המדינה שלהם אמנם קטנה, אבל היא חברה בברית נאט"ו ומארחת באופן קבוע צבאות מערביים על אדמתה. מישהו באמת חושב שפוטין יתקוף ויסתכן במלחמה עם כל העולם המערבי? התשובות שהתקבלו היו מעורבות. בכיר במשרד החוץ אמר: "אי אפשר לפסול את האפשרות שפוטין ינסה לבחון את נאט"ו והמערב, ויעשה זאת על חשבוננו. אנחנו צריכים להתכונן לתסריט כזה".



שר ההגנה אולקאס, לעומת זאת, אמר כי פלישה ישירה עם טנקים נראית פחות סבירה, אבל דפוס הפעולה של פוטין במזרח אוקראינה מטריד מאוד את הליטאים. בליטא יש מיעוט רוסי של כ-6% מהאוכלוסייה, והממשלה מודאגת מניסיונות של רוסיה להתסיס את המיעוט כזה כנגד השלטון הליטאי, אולי כתירוץ להתערבות רוסית במדינה. השילוב של מיליציות פרו-רוסיות, תעמולה בערוצי הטלוויזיה הנאמנים לפוטין והפעלת לחץ כלכלי, יכול לגרום נזק כבד לליטא, ובתסריט כזה, בניגוד לתסריט של פלישה צבאית מלאה, לא בטוח שהמערב ימהר להתערב.



על רקע החששות הללו, הליטאים צמאים ללמוד מישראל גם על תחום הסייבר. בשנים האחרונות היו כמה מתקפות סייבר נגד ליטא שמקורן ברוסיה, מה גם שבכל צפון-מזרח אירופה עדיין זוכרים את מתקפת הסייבר הרוסית נגד אסטוניה בשנת 2007, ששיתקה לחלוטין את כלכלת המדינה. "זה תחום שהופך ליותר ויותר קריטי, ולישראל יש הרבה מה לתרום", הודה שר ההגנה בשיחה. "זה אתגר גדול כי צריך להגן גם על הצבא, גם על המערכת האזרחית, גם על גופים כלכליים פרטיים כמו בנקים ותאגידים. הקמנו השנה מרכז לביטחון סייבר לאומי. אנחנו רואים וירוסים שמגיעים מרוסיה ומנסים לפגוע במערכת האזרחית שלנו".



צבא ליטא השתתף בעשור הקודם בשתי המלחמות שהובילה ארצות הברית בעיראק ובאפגניסטן, ושלח לשתי הזירות כמה מאות לוחמים. "תפיסת הביטחון שלנו היא קולקטיבית. אנחנו רוצים להיות לא רק צרכנים של ביטחון, כלומר לקבל ביטחון מהחברות שלנו בנאט"ו ומהיחסים הקרובים שלנו עם ארצות הברית, אלא גם להיות ספקים ולתרום לביטחון איפה שאנחנו יכולים", אומר השר אולקאס. "השתתפנו באפגניסטן ובעיראק, וגם במשימות להשכנת שלום במאלי וברפובליקה המרכז-אפריקנית. כיום אנחנו מקדישים כ-1.11% מהתקציב שלנו לביטחון, והיעד שלנו היא להגיע בקרוב ל-2% מהתקציב, כדי שנוכל לשפר ולהגדיל את הצבא".